
Nafarroako Gorteetako kide den eta Nafarroako Alderdi Popularra talde parlamentarioari atxikita dagoen Maribel García Malo andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:
Zioen azalpena
Bizi-itxaropena handitzearen eta populazioa gero eta zaharragoa izatearen ondorioz, gero eta pertsona gehiago daude mendekotasun-egoeran gure erkidegoan, pertsona zaharrak,  desgaitasunen bat izanik laguntza espezializatua behar dutenak, etenik gabe laguntza behar dutenak eguneroko bizitzako oinarrizko jarduerak egiteko, jateko, paseatzeko, bere burua garbitzeko, janzteko. Mendekotasuna eskatu duten 20.949 pertsonaz ari gara (IMSERSOren datuak dira, Autonomiarako eta Mendekotasunaren Arretarako Sistemaren kudeaketaren adierazle nagusien bilakaerari buruzkoak); populazioaren % 3,09, alegia.
Mendekotasuna artatzeko Nafarroako sistemak gabezia handiak ditu, eta ezin da gabezia horiei ez ikusia egiten jarraitu. Hori da Mendekotasunaren Behatokiaren XXV. irizpenetik ondorioztatzen dena. Txosten hori urtero egiten da. Lehenbizikoa 2008an egin zen (Mendekotasun egoeran dauden pertsonen autonomia pertsonala sustatzeari eta haiei laguntza emateari buruzko abenduaren 14ko 39/2006 Legea argitaratu eta bi urtera). Txosten horrek sistemaren adierazleak eta adierazle horien bilakaera aztertzen du, autonomia-erkidegoen arteko konparazioa eginez. Datu zehatzak dira, entitate independente batek argitaratuak (Gizarte Zerbitzuen Zuzendari eta Kudeatzaileen Estatuko Elkartea).
Txostenak ondorioztatzen du prozedura burokratikoen eta prestazioen zenbateko urrien ondorio dela  –eta horiez gain, zerbitzuen intentsitate baxuarena eta konpatibilizatzeko ezintasunarena– low cost sistema, batere eraginkorra ez dena mendekotasun-egoeran dauden pertsonen beharrizanei erantzuteko.
Txosten horrek urtero-urtero monitorizatzen du autonomia-erkidegoetan mendekotasunaren arloan ematen den arreta, eta arreta hori puntuatzen du. Eta Nafarroa ez da azterketa horretatik onik ateratzen; izan ere, Mendekotasunaren Behatokiak berriz ere esan dio Nafarroari ez duela azterketa hori gainditzen, aurreko urteko nota bera jarri baitio: 4,7.
Autonomia-erkidegoetan balorazioaren eskala egiteko, legearen ezarpenari eta garapenari buruzko 18 adierazle erabiltzen dira; bada, horietatik bederatzitan oso emaitza txarra lortzen dugu, bitan batezbestekoaren pare gaude, eta zazpitan emaitza ona lortzen dugu.
Beste ondorio batzuen artean esaten du Nafarroan familia-inguruneko zaintzetarako prestazio ekonomikoak prestazio guztien % 42,2 egiten duela. Lege-neurri horren xedea da mendekotasuna duten pertsonak zaintzen dituzten senitartekoak errekonozitzea eta babestea, kontziliazioa erraztea eta hala zaintzailearen nola mendekotasuna duen senitartekoaren bizi-kalitatea hobetzea. Mendekotasun-egoeran dagoen pertsonarentzako laguntza ekonomikoa da, arretarako banakako planak hori ezartzen baldin badu. Helburua da ezkontideak edo odol, ezkontza edo adopzio bidezko ahaidetasuneko hirugarren gradura arteko bere senitartekoek mendekotasuna duen pertsonari etxean emandako arretatik heldu diren gastuei aurre egiten laguntzea.
Nafarroa da batez beste gutxien ordaintzen diena familia-inguruneko zaintzetarako prestazio ekonomikoaren onuradunei (hileko 178,91 €, batez beste). Autonomia-erkidegoek, batez beste, hileko 264,11 € ordaintzen dute, eta Galizia da batez beste gehien ordaintzen duena: 350 €. Mendekotasuna izanik familia-inguruneko zainketarako laguntza hori jasotzen duten gure erkidegoko pertsonak pairatzen ari diren konparaziozko bidegabekeria hori zuzentzeko, honako erabaki-proposamen hau aurkezten dugu:
Nafarroako Parlamentuak Nafarroako Gobernua premiatzen du gehienez ere hiru hilabeteko epean taxutu dezan txosten bat, zeinean aztertuko baita zergatik den Nafarroa batez beste gutxien ordaintzen diena mendekotasuna izanik familia-inguruneko zaintzetarako prestazio ekonomikoak jasotzen dituzten pertsonei, bai eta zer neurri ezarriko diren autonomia-erkidegoen batez bestekoa ordaintzeko gutxienez ere. 

